Diari Oficial de la Generalitat Valenciana


Sumari del DOGV 5200, del 16-02-2006 (2006/1583)

RESOLUCIÓ d'1 de febrer de 2006, de la Direcció General d'Ensenyament de la Conselleria de Cultura, Educació i Esport, per la qual es regula el trasllat d'expedients acadèmics d'alumnes que cursen estudis de grau superior de Música i de Dansa, en els conservatoris superiors de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2006/02/01/(1)/dof/vci/html**

### Dades del document

Número de DOGV
:   5200

Data del DOGV
:   16-02-2006

Secció del DOGV
:   I. DISPOSICIONS GENERALS

Número del document
:   2006/1583


Data del document
:   01-02-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * espectacles
    * ensenyament secundari
    * educació artística
    * despeses d'escolaritat
    * centre d'ensenyament
    * música
    * mobilitat escolar
    * legislació

RESOLUCIÓ d'1 de febrer de 2006, de la Direcció General d'Ensenyament de la Conselleria de Cultura, Educació i Esport, per la qual es regula el trasllat d'expedients acadèmics d'alumnes que cursen estudis de grau superior de Música i de Dansa, en els conservatoris superiors de la Comunitat Valenciana. [2006/X1583]  
L'aplicació de la Resolució de 18 de juny de 2003, de les direccions generals de Centres Docents i d'Ordenació i Innovació Educativa i Política Lingüística, per la qual es regula el procediment per al trasllat de matrícula en el grau superior de Música, ha tingut uns efectes altament positius ja que fixa els criteris que han de seguir els centres superiors de Música per a l'admissió d'alumnes procedents d'altres conservatoris superiors de la Comunitat Valenciana.  
No obstant això, la citada resolució no preveu cap mesura respecte a la mobilitat dels alumnes que cursen estudis en els conservatoris superiors de Dansa de la Comunitat Valenciana, circumstància que, donada la similitud de l'estructura acadèmica entre els dos ensenyaments, mereix ser tinguda en compte en la norma que regula la mobilitat dels estudiants d'estos ensenyaments.  
Si bé la Resolució de 18 de juny de 2003 establix els requisits que han de presentar els alumnes per a sol·licitar el trasllat de matrícula, la disposició no fa referència a les especials circumstàncies que concorren en els alumnes i les alumnes matriculats en l'últim curs de carrera.  
El calendari fixat per la Resolució de 18 de juny de 2003, per la qual es regula el procediment de trasllat de matrícula en el grau superior, establix que el Consell Escolar dels centres resolga les sol·licituds de trasllat de matrícula en el mes de desembre, una vegada finalitzat el procés de matriculació dels alumnes que han superat la prova d'accés en el propi centre o en altres de la Comunitat Valenciana.  
Tenint en compte que la resolució de les sol·licituds de trasllat pel Consell Escolar dels centres, es porta a efecte en un període molt avançat del curs, és convenient valorar l'abast de l'autorització del trasllat d'expedients d'aquells alumnes que han iniciat l'últim any dels seus estudis, considerant que, precisament, en este curs s'ha d'elaborar un treball d'investigació o projecte final de carrera, segons es tracte d'alumnes de grau superior de Música o de Dansa, en aplicació del que disposen, respectivament, l'article 11 del Decret 132/2001, de 26 de juliol i el Decret 128/2002, de 30 de juliol.  
Per tot això, en virtut de les competències que em conferix el Decret 115/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, resolc:  
Primer. Terminis  
L'alumnat matriculat en una determinada especialitat en un conservatori superior de Música o de Dansa, de l'àmbit territorial de la Comunitat Valenciana, que desitge seguir estudis en un altre centre superior, haurà de sol·licitar el trasllat d'expedient abans del 30 de novembre de l'any natural en què desitge traslladar-se, sempre que en el centre receptor s'impartisca l'especialitat.  
En el mes de desembre, el Consell Escolar del centre valorarà els mèrits dels alumnes que hagen sol·licitat el trasllat d'expedient i adjudicarà les places vacants tenint en compte l'existència de llocs en la resta d'assignatures que configuren l'especialitat sol·licitada.   
Fins al moment en què el Consell Escolar del centre receptor resolga la sol·licitud de trasllat, l'alumne sol·licitant mantindrà la seua situació acadèmica en el centre de procedència. Per cap concepte no s'autoritzarà l'assistència a les classes sense que prèviament s'admeta el trasllat de la matricula.  
Segon. Requisits  
Per a sol·licitar el trasllat de l'expedient acadèmic l'alumnat haurà de presentar:  
a) Sol·licitud dirigida al director/a del conservatori superior de Música o de Dansa en què desitge seguir estudis. En la sol·licitud, es farà constar l'especialitat o les especialitats que desitja cursar en el centre receptor.  
b) Certificat acadèmic oficial expedit pel conservatori superior en què es trobe matriculat. En l'expedient hauran de figurar les qualificacions obtingudes en la prova d'accés i en els estudis de l'especialitat cursats fins a la data de la presentació de la sol·licitud.  
No s'autoritzarà el trasllat d'expedients sense que existisca un lloc vacant en totes les assignatures de l'especialitat, s'observaran per a això les ràtios i els horaris de cada assignatura que s'establixen en els respectius decrets reguladors dels currículums dels ensenyaments de grau superior de Música i de Dansa.  
Els conservatoris superiors de Música i de Dansa de la Comunitat Valenciana, no admetran sol·licituds de trasllat d'expedient dels alumnes que hagen iniciat l'últim curs de carrera.  
Tercer. Adjudicació de llocs  
Per a l'adjudicació de llocs escolars, el Consell Escolar valorarà l'expedient acadèmic dels alumnes. Els criteris seguits pel Consell Escolar per a l'adjudicació de llocs escolars vacants, serà acordat prèviament a la seua adjudicació. Estos criteris quedaran arreplegats en l'acta de la sessió.  
Produïda l'adjudicació dels llocs vacants pel Consell Escolar del Centre, el director o directora, comunicarà per escrit a l'alumne o alumna sol·licitant la data d'incorporació a les classes, així com els horaris i professors de la totalitat de les assignatures en què es trobe matriculat.  
La secretaria del centre receptor comunicarà al centre de procedència l'admissió de l'alumne sol·licitant.  
Quart. Reclamacions  
Qualsevol reclamació contra el procediment d'adjudicació o denegació de trasllat d'expedient, es tramitarà inicialment davant el director del centre, per a la seua valoració pel Consell Escolar. El recurs d'alçada, que esgota la via administrativa s'interposarà davant la Direcció Territorial de Cultura i Educació que corresponga.  
Quint. Derogació  
Queda sense efecte la Resolució de 18 de juny de 2003, de les direccions generals de Centres Docents i d'Ordenació i Innovació Educativa, per la qual es regula el procediment per al trasllat de matrícula en el grau superior de Música.  
Sext. Entrada en vigor  
La present resolució s'aplicarà en els conservatoris superiors de Música i de Dansa de la Comunitat Valenciana, des del curs acadèmic 2006/2007.  
València, 1 de febrer de 2006.. El director general d'Ensenyament: Josep Vicent Felip i Monlleó.


Còpia Permalink ELI